ปลาเสือพ่นน้ำ - วิกิพีเดีย

# ปลาเสือพ่นน้ำ

### จากวิกิพีเดีย สารานุกรมเสรี

เสือพ่นน้ำ | ...

ภาพ:Fw0067.jpg
การจำแนกชั้นทางวิทยาศาสตร์

อาณาจักร | Animalia
ไฟลัม | Chordata
ชั้น | Actinopterygii
ตระกูล | Perciformes
วงศ์ | Toxotidae
สกุล | Toxotes
สปีชีส์ | T. chatareus

ชื่อทวินาม
Toxotes chatareus Hamilton, ค.ศ. 1822

เสือพ่นน้ำ เป็นชื่อปลาน้ำจืดชนิดหนึ่ง มีชื่อวิทยาศาสตร์ว่า Toxotes chatareus อยู่ในวงศ์ปลาเสือพ่นน้ำ (Toxotidae)

## [แก้] ลักษณะ

เป็นปลาผิวน้ำขนาดเล็ก โตเต็มที่ยาวประมาณ 25 เซนติเมตร ลำตัวแบนข้างลำตัวรูปทรงขนมเปียกปูนป้อมสั้น แนวสันหลังจาก ปากถึงหน้าครีบหลังเกือบเป็นเส้นตรง ปากเฉียงขึ้นข้างบน รูปร่างคล้ายปืนฉีดน้ำ ตากลมโตเป็นพิเศษกลับกลอกไปมาได้หลายองศา ครึ่งบนของลำตัวมีจุดประสีดำ 5–6 จุด ขอบครีบหลังและครีบก้นสีดำ รูปร่างทั่วไปคล้ายเสือพ่นน้ำเกล็ดถี่ซึ่งเป็นปลาในสกุล(Genus)เดียวกัน ต่างกันที่ลักษณะของเกล็ด เสือพ่นน้ำมีเกล็ดที่ใหญ่กว่า มีแต้มดำมากกว่าราว 6-7 แต้ม และพบได้ชุกชุมมากกว่า มีขนาดลำตัวใหญ่กว่าโดยมีความลำตัวยาวได้ถึง 40 ซ.ม. แต่มีพฤติกรรมและอาหารคล้ายกัน

## [แก้] ถิ่นที่อยู่

ในไทย พบในแม่น้ำลำคลองที่ติดต่อกับทะเล โดยเฉพาะบริเวณน้ำกร่อย นิยมนำมาเลี้ยงเป็นปลาสวยงาม ในแม่น้ำทั่วไป อาจพบว่ายอยู่ข้างเสาศาลาท่าน้ำหรือแพริมน้ำ รวมกลุ่มกัน 4–6 ตัว ในต่างประเทศพบได้ที่ออสเตรเลีย มาเลเซีย ฟิลิปปินส์ และเอเชียตะวันออกเฉียงใต้

## [แก้] อุปนิสัย

เสือพ่นน้ำสามารถฉีดพ่นน้ำไปได้ไกล เพื่อให้ถูกตัวแมลงที่เกาะอยู่ตามใบหญ้าตกลงน้ำมากินเป็นอาหาร จึงเป็นปลาที่นักเลี้ยงปลาให้ความสนใจ โดยเฉพาะเด็ก เพราะเสมือนเป็นปืนฉีดน้ำมีชีวิต การพ่นน้ำได้เพราะมีท่อเล็กๆ ใต้เพดานปาก เมื่อหุบแผ่นปิดเหงือกอย่างรวดเร็วจะมีแรงกดดันน้ำให้พุ่งออกไป ประกอบกับดวงตาที่กลมโปนเป็นพิเศษ จึงเพิ่มความแม่นยำยิ่งขึ้น ในตู้กระจกก็สามารถฝึกให้พ่นน้ำได้ โดยแขวนเหยื่อล่อให้เคลื่อนไหวและปล่อยให้มันหิวจัดๆ ปลาธรรมชาติที่จับมาเลี้ยงในระยะแรกค่อนข้างตื่น ไม่ยอมกินอาหารจนมักเสียชีวิตในที่สุด ปลาเสือพ่นน้ำจะวางไข่ที่ปากแม่น้ำ เมื่อลูกปลาโตขึ้นจึงว่ายย้อนขึ้นไปในน้ำกร่อยหรือน้ำจืด

## [แก้] การเลี้ยงดู

อาหารได้แก่ ลูกน้ำ ไรแดง แมลงต่างๆ ไส้เดือน และอาหารเม็ดสำเร็จรูป ค่อนข้างขี้ตื่นและหวงอาณาเขต มักทำร้ายปลาในตู้เดียวกัน และกินปลาเล็กๆ เป็นอาหาร ถ้าเลี้ยงในตู้กระจก อย่าเลี้ยงรวม และควรมีพืชน้ำ ก้อนหิน กิ่งไม้น้ำ เป็นที่หลบพักผ่อนบ้าง เมื่อปลาคุ้นเคยแล้ว จะสุขภาพดีและขึ้นสีสวย

## [แก้] แหล่งข้อมูลอื่น

- http://filaman.ifm-geomar.de/Summary/speciesSummary.php?ID=8079&genusname=Toxotes&speciesname=chatareus
- http://www.vet.ku.ac.th/library-homepage/db_directory

ดึงข้อมูลจาก "http://th.wikipedia.org../../../%E0%B8%9B/%E0%B8%A5/%E0%B8%B2/%E0%B8%9B%E0%B8%A5%E0%B8%B2%E0%B9%80%E0%B8%AA%E0%B8%B7%E0%B8%AD%E0%B8%9E%E0%B9%88%E0%B8%99%E0%B8%99%E0%B9%89%E0%B8%B3.html".

หมวดหมู่: วงศ์ปลาเสือพ่นน้ำ | ปลาไทย | ปลาน้ำจืด | ปลาน้ำกร่อย | ปลาตู้

##### Views

- บทความ
- อภิปราย
- รุ่นปัจจุบัน

##### ค้นหา